Facebookgruppa Mannegruppa Ottar har fått mye oppmerksomhet av det kritiske slaget, etter at medlemmer av gruppa har publisert både hevnporno og grov hets av kvinner. Flere bloggere og en 13 år gammel jente har fått grove kommentarer.

Lederen for gruppen sier at det kun er noen få medlemmer som har gått for langt, og at hele gruppa har fått et ufortjent dårlig rykte.

– Vi er en god gjeng mannfolk som egentlig har en veldig grei humor. Det er ikke så mye drøyt som man skal ha det til, sier Kay Erikssen.

Stortingspolitikerne har kastet seg på debatten for å få slutt på netthets. Ordfører Bjørn Sverre Birkeland (Sp) i Tinn kommune i Telemark gikk i dag ut og ba folk droppe å være medlemmer i gruppa. Det samme gjorde komiker Ørjan Burøe, og sa han ville slette venner dersom de ikke meldte seg ut i løpet av en time.

– Billig sjanse til å få oppmerksomhet

Dette irriterer komiker Dag Sørås, som sier at han irriterer seg over å irritere seg over hele debatten.

– Det irriterer meg at folk later som det er noe heroisk ved å si «ekte menn ler ikke av pedofilivitser». Det er klart du kan det om vitsen er bra! Du kan kødde med absolutt alt, men da må du gjøre det på en bedre måte, adskillig bedre enn mannegruppa Ottar, for at jeg skal synes det skal være interessant, sier Sørås.

Du trenger javascript for å spille av lydklippet «Dag Sørås om Mannegruppa Ottar».

Komikerne Sigrid Bonde Tusvik og Lisa Tønne har flere ganger vitset om både pedofili og overgrep i sin podcast «Tusvik & Tønne».

– De har kødda om de samme temaene. Hvor var Sofie Elise da? Hvor var Ørjan Burøe da? Hvor var alle klagene på at de kødda om pedofili? Nei, for Tusvik og Tønne gjorde det på en morsom måte, og da bryr de færreste seg. De som bryr seg, hører ikke på Tusvik og Tønne. Og akkurat slik bør det være, sier Sørås som understreker at han tar avstand fra humoren til Mannegruppa Ottar fordi han synes den er «80-talls og ræva».

– «Ekte mannfolk er ikke med i mannegruppa Ottar», greit, for all del, jeg er helt enig, men hvorfor uttaler du deg om det? Hvis du er trygg på hvor du står når det kommer til noen ting, har du vel bedre ting å gjøre enn å bry deg om hva idioter sier til hverandre i en lukket gruppe? Det er som du skulle brutt deg inn på vorspiel og sagt: «Hva er det dere vitser om, dette liker ikke jeg». Men du var ikke invitert på vorspielet, så hvorfor er du her?, sier Sørås.

Artikkelen fortsetter under klippet.

Vil anmelde trusler Du trenger javascript for å se video.

– Må Barnekreftforeningen ha moralsk vandelsattest?

Sørås kritiserer Barnekreftforeningen på sin Facebook-side onsdag, fordi de ikke tar imot de 180.000 kronene som Mannegruppa Ottar har samlet inn. Barnekreftforeningen takket nei fordi de mener gruppa har noen verdier som de ikke ønsker å bli assosiert med.

– Jeg lurer på om de krever moralsk vandelsattest hos alle som skal få lov til å donere penger til dem. Det var utgangspunktet mitt for å uttale meg, sier Sørås.

– Ta de 180.000 fra de folka her, og gi dem til kreftsyke barn, i stedet for å prøve å score noen billige poeng på at du tar et stort standpunkt ved å la være å ta imot disse pengene. Da må du begynne å virkelig sjekke ut hvor de som donerer står i mange saker. Ler de av pedofilivitser, hvilket kvinnesyn har de, hva stemmer de?, sier Sørås.

– Siden bør stenges

Ingrid Jackson (20) er en av bloggerne som har opplevd hets i gruppen. Hun ble kalt grisesminka knulledokke. En annen skrev hun fortjente bank. Hun har valgt å anmelde.

– Det er mange flotte karer som er medlemmer i gruppa. Og det er noen som har begynt å melde seg ut. Det er synd at noen få ødelegger for resten. Jeg kommer til å politianmelde de som har kommet med trusler og veldig grov hets, altså enkeltpersoner. Jeg gjør det fordi jeg føler det her bør få konsekvenser. De bør ikke holde på sånn, sier Jackson til NRK onsdag.

Hun mener Mannegruppa Ottar bør stenges på Facebook.

– Det er skapt en ukultur som kan bli veldig farlig, derfor bør siden stenges, sier Jackson.

Mannegruppa Ottar sier at de har strammet inn reglene for gruppa, og de som bryter reglene, kommer til å bli kastet ut.

– Jeg synes ikke vi skal stenge gruppa fordi vi har blitt mistolket utenifra. Vi er ikke tilhengere av trusler eller trakassering, sier Erikssen.